Bohemian Tassel Hoop Earring Black – Shop at Goldie's
Home / Jewelry & Accessories / Bohemian Tassel Hoop Earring Black Verlengingskood - Forum Topic
Forums / 2. FAQ & General Chat / Verlengingskood
views: 39 030 811
24 Sep 2019 @ 05:39:57 am
Ek het onlangs vir my ñ 9000 btu mobiele lugreëling vir my karavaan aangekoop. Ek moet nou so 30 m verlengingskoord aanskaf. Watter dikte sal julle aanbeveel. Kan ek vir die normale grote gaan of 2.5 x 3. Die lugreëling trek blykbaar nie baie krag. Wil nie vorentoe sukkel.
24 Sep 2019 @ 07:21:08 am
Hoe diker hoe beter spanningsval ens
24 Sep 2019 @ 07:56:10 am
24 Sep 2019 @ 09:20:14 am
Annie, 1.5mm deursnee is geskik vir 16 Amp en dit is wat jy by karavaanparke kan trek as jy gelukkig is. Sommiges laat jou net 10 amp toe. 2.5 soos jy noem, is geskik vir 32 amp wat jy nie naastenby by kampplekke sal kry nie. Die 2.5mm kabel is ook baie dik en moeilik hanteerbaar. My advies is dus kry 1.5,mm deursnee kabel. 16amp beteken 3500W.
24 Sep 2019 @ 10:35:39 am
Sal beslis nie dunner as 2.5mm verlengings koord vir kamp gebruik nie. Enige muurprop se drade moet 2.5mm wees. 1.5mm is vir ligte.
24 Sep 2019 @ 10:39:58 am
Het hom ook so.
24 Sep 2019 @ 10:58:03 am
Daar is 'n groot verskil tussen gebou en 'n karavaan. 'n Huis of 'n woonstel se hoofskakelaar is minstens 45A, vir huise meestal 60A. Die 2.5mm draad dra verskeie muurproppe sodat daar meer as 16A deur die draad kan vloei. Die hoofskakelaar by die karavaanpark op die kas waar jy inprop is nooit meer as 16A nie. Wie het al kampe gesien wat meer as 16A toelaat? Waarom dan so 'n dik draad saampiekel- dis mos bloot 'n "overkill". Jy gaan in elkgeval meestal heelwat minder stroom trek tensy jy jou mikrogolf, tweeplaat stoof, lugreëlaar, haardroeër, ketel en broodrooster saam gebruik- dan gaan die skakelaar op die kassie in elkgeval uitklink, hoe dik jou verlengingsdkoord ookal is. Groter is nie noodwendig beter nie! Gaan eerder vir voldoende.
Maar elke ou doen maar soos hy goed dink.
24 Sep 2019 @ 11:03:02 am
Het jy n 9000btu in die sherpa gesit.....😣
24 Sep 2019 @ 11:18:45 am
Fred, in my wa is 'n lugverkoeler, ysmasjien, waterkoeler en twee yskaste en almal is altyd aan. Lugverkoeler net wanneer nodig maar dan skakel ek nie die ander apparate af nie. Intussen maak ons nog koffie ook. Mikrogolf word ook van tyd tot tyd gebruik.
Nog nooit het enige krag by enige kamp uigeskop nie en ons is al reg deur RSA gekamp. Miskien is ons net gelukkig.
Stem ook nie saam met jou oor muurproppe in huis wat meer moet dra nie. Jou laaste muurprop in die stroombaan by jou huis moet ook 2.5mm drade wees al dra by wat.
24 Sep 2019 @ 11:27:04 am
Wel Jan, Julle gebruik duidelik nooit meer as 16A nie. Ek vra nog steeds, watter kamp laat meer as 16A toe?
Ek verstaan nie jou stelling in die laaste sin nie. Muurproppe is veronderstel om 'n maksimum van 16A te lewer en ons stem saam dat bedrading na muurproppe 2.5A moet wees. Een draad kan verskeie muurproppe bedien sodat die totale stroom op die draad dalk meer as 16A kan wees, daarom word 32A kabel gebruik. Ek verstaan dus nie waar ons nie saamstem nie.
24 Sep 2019 @ 11:46:44 am
Ek het maar 2.5 gekoop.....hoofsaaklik oor aanbeveelings wat hier op forum vir my gegee was destyds. Seker vir my n "overkiller" want ek het niks wat baie krag trek nie, maar sou ek eendag iets soos n aircon insit, sal ek ook meer gerus voel met die 2.5
24 Sep 2019 @ 13:42:39 pm
Beide my verlegkoorde is 2.5mm.
Nou gou gaan kyk, dis seker hoekom ek nog nie probleme gehad het nie.
24 Sep 2019 @ 14:42:15 pm
Die stelling dat muurproppe in geboue tesame meer as 16A kan trek is inkorrek. Jou huis het wel 'n 60A hoofskakelaar, maar elke string muurproppe voed deur 'n 15A of 16A breker. As jy meer as dit probeer benut, sal die breker uitskop.
As jou dunner kabel sou oorverhit sal die weerstand ook verhoog en verdere hitte veroorsaak.
Die regte advies is dat dikker kabels veiliger is.
24 Sep 2019 @ 15:17:26 pm
Flip jy haal my verkeerd aan en jou stelling dat muurproppe nie meer as 16A kan trek nie, is ook verkeerd. Ek het nie gesê 'n enkele muurprop kan meer as 16A trek nie, maar dit is inderdaad waar. Ek weet nie of my huis korrek bedraad is nie, maar dit het 'n 60A hoofbreker en vir die proppe, twee 30A brekers. Elkeen van hulle bedien 'n hele string muurproppe- een vir binne die huis en een vir buitenhuis insluitende buitegeboue. 'n Enkele muurprop kan dus teoreties tot 30A trek of almal saam ook tot 30A. Ek weet nie of ander huise se muurpropskakelaars slegs 16A kan lewer nie, maar myne dus beslis meer.
Maar ons dwaal ietwat van die onderwerp af wat gaan oor die dikte kabel wat vir die koord na jou karavaan gebruik behoort te word. Ek staan by my stelling dat 'n 1.5mm kabel wat 16A kan hanteer voldoende is want die breker op die verdeelkassie laat 'n maksimum van 16A deur. As hy 'n maksimum van 16A dra is daar geen rede dat hy sal oorverhit nie, tensy jy natuurlik dit nie van 'n drom afdraai nie indien daar 'n drom is. Ekself gebruik 'n standaard tol met 25 meter kabel as ons ver van die kragpunt af staan wat geskik is vir 10A en uitklink op die 10A. Dit gebeur nie want ons gebruik in ons klein karavaantjie is maar baie gering en ons sorg dat ons nie hoëverbruik apparaat saam aanskakel nie.
24 Sep 2019 @ 15:45:34 pm
Ek gebruik n 30m 2.5 verleng koord vandat ek die woonwa het. Ek het nog nooit enige probleme ondervind nie. Ek rol hom ook op soos n 1.5mm en het geen probleem met berging in kas waar tent pale inkom voor in neus van woonwa. Inteendeel daar le 2 sulke koorde net vir ingeval.
Rather be safe than sorry. Maar net my siening
24 Sep 2019 @ 15:52:13 pm
Geen rede dat jy 'n probleem met 'n 2.5mm kabel sal hê nie- ook nie met 'n 1.5mm nie. Elkeen neem maar sy eie besluite. Ekself hou van "voldoende" en "te veel" is nie heeltemal my ding nie. As een Aspro voldoende is, is twee nie beter nie.
24 Sep 2019 @ 16:03:57 pm
24 Sep 2019 @ 16:10:18 pm
Genade, ek het nie so baie terugvoer verwag. Dankie vir almal se insette. Dan gaan die 2.5 maar die beste wees. My Sherpa Tiny se naam is Annie.
Net die beste vir almal en lekker kamp.
24 Sep 2019 @ 16:10:40 pm
Annie, Ek meen jy probeer uitwys dat daar verskillende menings oor hierdie onderwerp is. So gaan dit maar op hierdie Forum en enige plek waar mense gesels. Moenie dat dit jou afsit nie. As almal saamstem oor 'n onderwerp, is dit maar bra vervelig. Besluit maar wat jy wil doen- daar is duidelik nie net een antwoord nie En lug gerus ook jou mening en moenie aanstoot neem as ander van jou verskil nie. Daar was al in die verlede lede wat so gekrenk gevoel het omdat daar van hulle menings verskil is, dat hulle die Forum verlaat het. Dit is heeltemal onnodig- ons is nie kwaad vir mekaar nie.
24 Sep 2019 @ 16:20:29 pm
Dankie Fred ek is nie onnodig sensitief nie. Ek is nuut tot karavaankamp. Ek wil seker maak dat ek die regte toerusting aankoop. Sal binnekort begin kamp. Die voorstel was gemaak deur vriende van my om die dikker kabel aan te skaf. Hulle het elektriese agtergrond. Ek geniet hierdie “app” so baie. Ek het ook vir Desember en Januarie by ñ oord bespreek sien nogal uit daarna.
24 Sep 2019 @ 16:29:56 pm
Ja, maar ek het twee groot tente wat ook aan die kant en agter opgeslaan gaan word. Glo alles sal lekker koel wees in die somer en warm in die winter. Wil volgende jaar in die sneeu gaan kamp.
24 Sep 2019 @ 22:06:25 pm
Na 'n lekker lang gesprek kan ek net noem dis nie die maksimum stroom waarna gekyk moet word maar wel die spanningsval waar daar duidelike regulasies is. Die verlies mag nie meer as 5% wees nie.
Fred net 'n klein regstelling. 2.5mm is net geskik vir tot en met 25A op 'n permanente basis. 32A is van toepassing op 4mm draad in 'n buigbare koord.
Spanningsval is soos volg: mV/A/m 1.5mm - 32mV 2.5mm - 19mV en 4mm - 12mV.
Spanningsval is die groter probleem want mens meet nie die heeltyd maar kan wel die temp voel v d koord.
Dus as jy in KNP kamp en jy het 'n 50m koord van 1.5mm teen 16A sal die spanningsval 0.032x16x50=25.6V wees. Dit is 11.13% en meer as dubbel die toelaatbare waarde. Dis juis hierdeur wat aircons uitsny en ander toerusting uitbrand. Ons weet ook met tye is mens meer as 50m weg van 'n kragpunt. Neem ook kennis hierdie spanningsval is net v d konneksie punt. Die oord het ook verder spanningsval v d punt waar krag ontvang word.(Eskom) So as die oord binne 5% is en die kamper laat nog 11% val toe gaan jou goed nie lank hou nie. Verder is daar baie keer spannings onder 200V in kleiner dorpe en landelike verbruikerspunte.
Dus gerief van 1.5mm teenoor 2.5mm kan mens 'n klomp geld uit die sak uit jaag en dan wonder mens hoekom iets ingegee het.
As ek kan probeer byvoeg wat Jan bedoel het is dat gestel die 1 muurprop trek 6A en die volgende prop ook 6A dan kan die laaste prop ook poog om 16A te trek binne sy ontwerp maar sal die MCB klink na 'n paar minute as dit net 5A trek. Dis die situasie wat ons in 'n woonwa vind.
Sou die ketel vol wees en 9A trek en die yskas is aan as die aircon aankom is mens op die vlak waar die 16A MCB kan klink.
Soos Stefan besluit het op 2.5mm is die veilige opsie al weeg dit baie.
Laaste kolom is die spanningsval en 3e laaste kolom is die maks aanmekaar enkelfase stroom.
24 Sep 2019 @ 23:35:58 pm
So hou ons aan leer.
Ek het elektrisiteit op skool agtergelaat. Weet net van aan en af skakelaar en as jy aan hom vat, klop jou hart 'n bietjie beter daarna.
Verkies ook eerder die 2,5mm draad.4
25 Sep 2019 @ 08:09:40 am
Soos gewoonlik het Danie weer die laaste en korrekte woord. Wat jy noem het ek nie in aggeneem nie bloot omdat ek nie daarvan bewus was nie. Om net sommer te sê om X te doen is die regte ding, is nie juis oortuigend nie. Ek gebruik nie eers medisyne wat die dokter vir my voorskryf tensy hy behoorlik verduidelik waarom hy dit voorskryf nie. Selfs van hom aanvaar ek nie net "omdat ek so sê" nie. Om redes te gee soos jy doen, is wel oortuigend. Dankie Danie.
25 Sep 2019 @ 09:02:32 am
Kyk dis 'n feit. Ek het ook maar die 2,5mm draad.
Nou weet ek hoekom ek dit het.
25 Sep 2019 @ 09:16:45 am
En daar leer ons almal.
25 Sep 2019 @ 09:43:04 am
Gou julle manne se bloeddruk opjaag :
As ek in n kamp staan en 'n man kom DERTIG meter vêr om krag by MY box haal gaan hy agterkom dat hy sonder krag gaan sit. Daar is n perk aan alles.
25 Sep 2019 @ 09:49:41 am
Ek is glad nie prakties nie, maar baie dankie. Ek het nogal heelwat geleer uit die gesprekke. Nou kan ek ook deel met ander.
25 Sep 2019 @ 10:05:04 am
Ek moet bieg. Ek self gebruik 1.5mm maar dan probeer ek wel binne die 10 of 16A MCB werk. Dis iets wat ek altyd na oplet as ek die kraag inprop.
Aangesien ek nie normaalweg 'n aircon/TV gebruik het ek dus gewoonlik geen las met items wat sensitief is vir spanning nie.
Soos Fred genoem het kan ons maar ons opinie gee en ingaan op redes vir hoe en wat ons doen. Elkeen met sy redes en benodigdhede.
25 Sep 2019 @ 18:03:39 pm
Danie, stem saam oor opinie gee en saam praat maar as iemand raad vra wat miskien 'n invloed kan hê op sy kamp moet dit liewers met kennis gedoen word soos jy gedoen het.
Het al op die forum teen gekom dat mense raad gee wat nie weet waarvan hulle praat nie. Met regte kennis leer ons almal mos. Wel party keer
25 Sep 2019 @ 18:28:24 pm
Dansan, as ek sonder krag sit na DERTIG meter se loop sal ek weer dertig meter loop en kom kuier met my BB gun. LOL
26 Sep 2019 @ 09:51:01 am
Eie ondervinding bring ook kennis.
26 Sep 2019 @ 10:35:46 am
Ek weet nie hoe dit werk nie, maar ek het verstaan dat SANParke spesifiek op jou bespreking aantoon dat jy 'n kragpunt het. Ek aanvaar hulle TEL die aantal besprekings wat hulle met krag-voorsining aanvaar om seker te maak Fanie Dikbek wat NIE so 'n bespreking het nie 30 meter vêr stap om my krag te kom steel.
Ek het ook en van daai dubbel-prop koppelings wat by die park se boks inpas. So, AS iemand dalk sonder krag sit dan laat ek hom toe om my tweede (rug-aan-rug) prop te gebruik. Hy moet net nie sy wasmasjien, kar-drukspuit, ysmaker, ses-bar heater en 1000 watt TV daarby in-plug nie, dan knip ek sy draadjie gou vir hom kort.
So, eintlik is ek 'n nice ou ..... tipies Toyota-ou. Nie Land Rover-ou nie.
26 Sep 2019 @ 12:04:32 pm
Ek het al oorde gevind waar die krag punt ver is en dan is daar so 4 tot 6 staanplekke se punte in een kas. Derhalwe maak ek voorsiening vir dit. Krag sal ek nie steel nie, gelukkig is meeste punte gemerk met staanplek nommer. Maar nou ja hoe lank my kabel is, is seker maar my probleem en nie die volgende ou se bekommernis nie.
26 Sep 2019 @ 13:28:15 pm
Hahahaha - Danie ek het ook al 'n paar keer my dubbel prop ingeprop om iemand krag te gee veral in 'n plek soos Satara.
26 Sep 2019 @ 13:42:50 pm
Die deel van 'n prop kan probleme gee aangesien die verbruik van twee karavane dalk die maksimum ampere van die stroombreker kan oorskry. 'n Mens help egter jou naaste as jy kan.
26 Sep 2019 @ 15:10:51 pm
Nee wat Fred daar is geen rede tot kommer nie. Die MCB sal net klink as mens die 10 of 16A oorskry v d 2 mense se koorde.
Dis net soos 'n huis waar daar maklik 4-6 proppe op kan wees en dink net hoeveel 5 rigting proppe word ook nog by elke prop ingeprop.
26 Sep 2019 @ 15:32:31 pm
Joeg ja nee Danie ekt so vinnig gelees hierdeur en dankie tog iemand het uiteindelik uitgewys dat die rating van 'n draad se vermoe nie die enigste ding is om na te kyk nie. Die lengte van die draad veral as dit lang lengtes is, bepaal ook die dikte soos benodig.
Ek sou nie heeltemal 5% as maks val toeskryf nie aangesien mens nie 'n helse dik kabel gaan aankoop as jou haardroeer of ketel slegs 5min per dag werk nie....
In die geval van die aircon, is daar iets soos peak starts (behalwe as jy die inverter tipe koop) en dit gaan daar bepaal of jy gaan regkom of nie. Jou draad kan dik genoeg wees vir die aircon om te loop maar nie om te start nie.
Maar ek gaan nie tyd hieraan spandeer nie, punt bly op 30m kan jy maar 2.5sqr gebruik.
4mm gaan by verre nog beter wees maar onprakties.
26 Sep 2019 @ 15:47:31 pm
Hallo Danie, ek het met ñ professor in elektronika wat ook hier werk, waar ek werksaam is gesels oor jou raad. Hy het vermeld dat jou raad baie geldig is. Dus het ek vir my ñ 30m 2.5 verlengingskoord aangeskaf. Ek sien dat heelwat mense ook die gesprekke gelees het. Glo almal vind baat by jou raad. Baie dankie weereens vir die leerervaring.
29 Sep 2019 @ 07:28:51 am
Die een ding wat niemand oor praat nie is die voertuie wat oor die kabels ry.
In so geval verkies ek ‘n swart kabel net ‘n dik sagte rubber omhulsel.
Die wit kabels wat so dun is sal te maklik beskadig word.
En ek aanvaar dat almal sal weet om nie die kabel op ‘n harde pad te sit nie.
29 Sep 2019 @ 07:33:39 am
The forum wins again!
Thanks for all of the inputs, I'm sure everyone learnt something. (That's why I've installed a volt meter on my 220v input.)